Minkejja li għandu 88 sena, il-Maestro John Micallef għadu luċidu u anke jitrasmetti passjoni kbira għall-mużika. Fuq livell intelletwali Maestro Micallef għadu san, huma l-limitazzjonijiet fiżiċi li qed iżommuh milli jkompli jdoqq strumenti differenti. Bħal kull arti oħra l-mużika teħtieġ abbiltà biex dan it-talent jiżviluppa sa livelli ta’ eċċellenza. Il-Maestro John Micallef huwa wieħed mill-persuni li sa minn kmieni fil-ħajja wera abbiltà għall-mużika u f’ambjent favorevoli għax missieru kellu l-istess talent, wassluh biex kiteb sensiela ta’ kompożizzjonijiet mużikali għal diversi strumenti fosthom l-akkordjin. Ħames kompożizzjonijiet li ħarġu mill-pinna ta’ Maestro Micallef dan l-aħħar sabu posthom f’katalgu mużikali ta’ kumpanija Ingliża. Fl-età ta’ 88 sena Maestro Micallef għandu passjoni qawwija għall-mużika u li kieku ma għandux limitazzjonijiet fiżiċi baqa’ jdoqq l-istrumenti mużikali kollha. Maestro Micallef ikkompona diversi marċi filwaqt li dderieġa l-Orkestra għall-programmi televisivi.